Ifølge Jumbo-Vismas præstationschef var Jonas Vingegaard ikke mentalt klar til at udfordre Tadej Pogacar i Paris-Nice.

Tour de France-rivalernes første dyst i 2023 gik ikke, som Jonas Vingegaard havde håbet på. Her blev han sat på plads af Tadej Pogacar, der viste skræmmende styrke og vandt det store etapeløb Paris-Nice suverænt. Den store forskel, som var en skærende kontrast til billederne fra Tour de Frances bjergslag i fjor, skal dog ikke kun findes i form og ben, hvis man spørger Jumbo-Visma-lejren. I et interview med VeloNews fortæller holdets præstationschef, Mathieu Heijboer, at Vingegaards optakt til etapeløbet blev forstyrret af "private årsager" i dagene op til Paris-Nice. - Jonas var ikke det rette sted mentalt, siger Heijboer, der ikke fortæller, hvad de personlige problemer gik ud på. Erfaringerne fra Paris-Nice bliver ikke et problem Han vil til gengæld gerne slå fast, at han ikke er bekymret for det kommende Tour de France-forsvar, selvom Vingegaard sluttede etapeløbet på en tredjeplads over halvandet minut efter Pogacar. - Vi lærte af Paris-Nice, men vi vil ikke gøre det til et problem. Vi er meget selvsikre i vores fremgangsmåde for Jonas frem mod Touren. Tour de France begynder den 1. juli i Bilbao i Baskerlandet.